ZAPISNIK
18. sjednice Općinskog vijeća Općine Bilice
od 24. srpnja 2023. 


I. OTVARANJE SJEDNICE

Sjednica je održana 24. srpnja 2023. godine u prostorijama Općine Bilice, s početkom u 9:00 sati. Predsjednik Općinskog vijeća Općine Bilice, gospodin Neven Mikulandra pozdravlja sve prisutne i otvara 18. sjednicu Općinskog vijeća Općine Bilice. Prozivkom je utvrdio da je nazočno 8 vijećnika: Neven Mikulandra, Mario Mikulandra, Siniša Dragutin, Ivica Ćaleta, Ive Ćaleta – Car, Stipe Silov, Anita Jakšić i Vlatko Petrović, potom utvrđuje da  postoji  kvorum za pravovaljano odlučivanje. 
U 9:03 sata predsjednik općinskog vijeća Općine Bilice, Neven Mikulandra daje vijećnicima na raspolaganje aktualnih 30 minuta.
	Vijećnik gospodin Ive Ćaleta-Car pita da li će igralište u Carima koje je planirano proračunom biti izgrađeno do kraja godine? Načelnik pojašnjava da je prvo igralište u Novom selu pa onda u Carima, ali da neće biti izgrađeno u cijelosti već će se obaviti prva faza izgradnje jednog i drugog igrališta te bi trebala igrališta biti gotova do 01.06. sljedeće godine. 
	Vijećnik gospodin Ive Ćaleta-Car također pita do koje faze je stigla studija utjecaja na okoliš za Pisak? Pročelnik pojašnjava da je studija utjecaja na okoliš u izradi te da se redovito šalju očitovanja inspektorici koja je obavljala inspekcijski nadzor. 
	Vijećnik Ive Ćaleta – Car izvještava kako ga je kontaktirala ravnateljica jednog dječjeg vrtića te joj je predložio da se nađu predstavnici roditelja i da se sazove sastanak s predstavnicima roditelja. Načelnik pojašnjava da su ravnateljice dj.vrtića Osmijeh i Žižula bile već kod njega na sastanku i u ovom trenutku kompromisa nema te će subvencija od 126 eura ostati i dalje. U proračunu za 2024. godinu će se predložiti povećanje sa 126 na 160 eura jer se ne slaže s tim ako se ekonomska cijena vrtića povećala da bi cijeli iznos trebala snositi jedinica lokalne samouprave. Drugi plan je da se uvede pravilnik o načinu bodovanja prema kojem će se određivati visina subvencije za svako dijete pojedinačno, a temeljit će se na imovinskom cenzusu roditelja. 
	Vijećnik gospodin Ive Ćaleta-Car također pita da li je zabrana gradnje na području općine na snazi jer se negdje radovi obavljaju i dalje te da mu je rečeno od izvršitelja radova da su radovi odobreni od strane općine? Načelnik pojašnjava da su radovi zabranjeni od 01.07. do 01.09. te da je ta odluka vijeća na snazi i dalje i nikome nije dozvoljeno raditi, a također nitko iz općine nije davao odobrenja niti suglasnosti za nastavak radova tijekom sezone, osim ako su bili radovi u završetku pa je trebalo par dana da se završi nešto, ali i to je bilo jedino uz suglasnost susjeda, a ukoliko netko od susjeda prijavi buku radovi odmah trebaju prestati. 
	Vijećnik gospodin Ivica Ćaleta pita da li se može pokositi šetnica barem da postane prohodna jer se ne može više prolaziti šetnicom, a ljudi svakodnevno šetaju. Načelnik pojašnjava da će se kad se bude asfaltirala cesta Bure-Vrulje poslati kosilica koja će proći šetnicom i riješiti problem trave. 
	Vijećnica gospođa Anita Jakšić apelira da se u Podlukovniku riješi vodovodna mreža jer u zadnja 2-3 mjeseca stalno pucaju cijevi i određeni dijelovi zaseoka nemaju vode. Iz Vodovoda su također rekli da su cijevi stare i dotrajale te da ih je potrebno zamijeniti, pa kako je obećano da će ići rekonstrukcija ceste apelira da se prije toga riješi vodovodna mreža pa onda da se asfaltira cesta jer bi bilo suludo napraviti cestu, a ne riješiti problem vodovodne mreže. Načelnik kaže daće u Proračun za iduću godinu uz Care i Grubišiće planirati i u Podlukovniku kompletnu rekonstrukciju sa novim vodovodnim cijevima i novim asfaltom. 
	Vijećnica gospođa Anita Jakšić također pita da li se može popraviti cesta (stari dubravski put) jer je popucao asfalt i puna je rupa. Načelnik kaže da će se to rješavati ubrzo, ali da prvo treba popisati sve ceste koje je potrebno popraviti pa da će se iz jednog puta riješiti sve. Vijećnik gospodin Mario Mikulandra kaže da je na par mjesta u Mikulandrića i u Butkovića također potrebno popraviti asfalt.
	Vijećnica gospođa Anita Jakšić kaže kako je problem sa vrtićima star već više od godinu dana, a da se ne miče s mrtve točke i pita da li se zna koliko ima djece i što bi značilo povećanje subvencije 20,30 ili 50%? Načelnik pojašnjava da ima otprilike 90 djece upisane u vrtić. Trenutna subvencija iznosi 126 eura po djetetu, ako bi se subvencija povećala na 160 eura, to bi mjesečno iznosilo 3.265 eura više, što bi godišnje iznosilo 39.168 eura više te pojašnjava kako je povećanje predviđeno za 2024. godinu i biti će planirano novim Proračunom. Nadalje pojašnjava, obzirom da vijeće donosi odluke, ako većina smatra da bi trebalo povećati subvencije od 01.09. da će se napraviti rebalans Proračuna i subvencije povećati od 01.09. te da nema ništa protiv toga. Načelnik predlaže da se ova tema ostavi za jednu od sljedećih sjednica i da se do tad odluči da li će se Pravilnikom definirati određena pitanja, da li će se ići na rebalans Proračuna ili će se čekati kraj godine i planirati povećanje kroz Proračun za 2024. g., ali da treba zajednički donijeti Odluku koja će biti najbolja za sve. 
	Potpredsjednik općinskog vijeća Općine Bilice gospodin Vlatko Petrović kaže kako smatra da se ne može biti prema svima jednak i da je potrebno na temelju imovinskog cenzusa roditelja odrediti visinu subvencije, što podržava i većina vijećnika. Vijećnik gospodin Mario Mikulandra iznosi problem neistinitog prikaza primanja roditelja te kaže kako to baš i nije mjerodavno jer je velika većina roditelja prijavljena na minimalac, a imaju puno veću plaću od toga jer jedan dio dobivaju „na ruke“ stoga da nije niti to baš mjerodavno.
Načelnik predlaže da se na jednoj od sljedećih sjednica donese pravilnik kojim će se točno definirati kriteriji po kojima će se odrediti visina subvencije što vijećnici i prihvaćaju.
Vijećnik, gospodin Ive Ćaleta – Car napušta sjednicu u 9:30 sati. 
Kako se za riječ nitko više nije javio predsjednik Općinskog vijeća Općine Bilice gospodin Neven Mikulandra predlaže da se krene na Dnevni red.
Predsjednik Općinskog vijeća, gospodin Nevene Mikulandra predlaže da se Dnevni red 18. sjednice Općinskog vijeća Općine Bilice nadopuni 4. točkom dnevnog reda:
10. [bookmark: _Hlk99704123][bookmark: _Hlk105652147]Prijedlog Zaključka o odobrenju novčane pomoći obitelji Mitrov. 
Predsjednik Općinskog vijeća Općine Bilice, gospodin Neven Mikulandra daje navedeni prijedlog na glasovanje i utvrđuje 7 glasova ZA, 0 PROTIV i 0 UZDRŽANIH.
	Nakon obavljenog glasovanja utvrđuje da je Dnevni red 18. sjednice Općinskog vijeća Općine Bilice nadopunjen 4. točkom dnevnog reda prihvaćen sa 7 glasova ZA. 
Predsjednik Općinskog vijeća Općine Bilice, Neven Mikulandra daje na glasovanje nadopunjen Dnevni red 18. sjednice Općinskog vijeća te utvrđuje: 7 glasova ZA, 0 PROTIV i 0 UZDRŽANIH. 
Nakon obavljenog glasovanja utvrđuje da je nadopunjen Dnevni red 18. sjednice Općinskog vijeća Općine Bilice prihvaćen sa 7 glasova ZA.

Slijedom navedenog Dnevni red 8. sjednice će glasiti:

DNEVNI RED 18. SJEDNICE OPĆINSKOG VIJEĆA OPĆINE BILICE ĆE GLASITI:

D N E V N I  R E D
1. Verifikacija Zapisnika sa 17. sjednice Općinskog vijeća održane 09.06.2023. godine.
2. Prijedlog Odluke o izmjeni i dopuni Odluke o načinu pružanja javne usluge sakupljanja komunalnog otpada na području Općine Bilice.
3. Prijedlog Zaključka o davanju suglasnosti za obavljanje djelatnosti prodaje suvenira na čestici u privatnom vlasništvu.
4. Prijedlog Zaključka o odobrenju novčane pomoći obitelji Mitrov.


II. VOĐENJE PREDLOŽENIH TOČAKA DNEVNOG REDA


Točka 1.
Verifikacija Zapisnika sa 17. sjednice Općinskog vijeća održane 09.06.2023. godine.

	Kako nitko nije imao primjedbe na Zapisnik sa 17. sjednice Općinskog vijeća Općine Bilice održane 09.06.2023. godine, predsjednik Općinskog vijeća Općine Bilice gospodin Neven Mikulandra daje na verifikaciju Zapisnik 17. sjednice Općinskog vijeća održane 09.06.2023. godine te utvrđuje da je zapisnik verificiran jednoglasno. 

Točka 2.
Prijedlog Odluke o izmjeni i dopuni Odluke o načinu pružanja javne usluge sakupljanja komunalnog otpada na području Općine Bilice

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da se izmjena i dopuna odluke odnosi na to da se povećavaju volumeni spremnika od 5,7 i 21 kubik za velike firme, dok se druga promjena odnosi na iznajmljivače i male tvrtke i obrtnike kojima se odobrava popust u zimsko vrijeme, odnosno u periodu izvan sezone.
Predsjednik općinskog vijeća Općine Bilice, gospodin Neven Mikulandra otvara raspravu.
 Vijećnica, gospođa Anita Jakšić komentira kako smo svi taoci Zelenog grada koji nameće svoje cijene kako gradu Šibeniku tako i općini jer nemaju konkurenciju i drže monopol te da se ne može utjecati na ništa već samo potvrditi Odluka koju su i poslali. 
Vijećnik gospodin Ivica Ćaleta kaže kako nije u redu da se ista cijena plaća u sezoni kad se radi i u zimskom periodu kad su apartmani zatvoreni. Pročelnik pojašnjava kako je to ovom odlukom promijenjeno.
Kako se za riječ nitko više nije javio predsjednik općinskog vijeća Općine Bilice daje Prijedlog Odluke o izmjeni i dopuni Odluke o načinu pružanja javne usluge sakupljanja komunalnog otpada na području Općine Bilice na glasovanje i utvrđuje: 7 glasova ZA, 0 PROTIV i 0 UZDRŽANIH.
Predsjednik Općinskog vijeća Općine Bilice, gospodin Neven Mikulandra utvrđuje da je Odluka o izmjeni i dopuni Odluke o načinu pružanja javne usluge sakupljanja komunalnog otpada na području Općine Bilice prihvaćena sa 7 glasova ZA.
Odluka o izmjeni i dopuni Odluke o načinu pružanja javne usluge sakupljanja komunalnog otpada na području Općine Bilice prilaže se ovom zapisniku i čini njegov sastavni dio.

Točka 3.
Prijedlog Zaključka o davanju suglasnosti za obavljanje djelatnosti prodaje suvenira na čestici u privatnom vlasništvu

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da bi se mogla obavljati bilo kakva djelatnost na čestici u privatnom vlasništvu da je potrebno dobiti suglasnost općine pa je slijedom toga pristigao i zahtjev gospodina Perice Peričića. 
Predsjednik općinskog vijeća Općine Bilice, gospodin Neven Mikulandra otvara raspravu.
Kako se za riječ nitko nije javio predsjednik općinskog vijeća Općine Bilice daje Prijedlog Prijedlog Zaključka o davanju suglasnosti za obavljanje djelatnosti prodaje suvenira na čestici u privatnom vlasništvu na glasovanje i utvrđuje: 7 glasova ZA, 0 PROTIV i 0 UZDRŽANIH.
Predsjednik Općinskog vijeća Općine Bilice, gospodin Neven Mikulandra utvrđuje da je Zaključak o davanju suglasnosti za obavljanje djelatnosti prodaje suvenira na čestici u privatnom vlasništvu prihvaćena sa 7 glasova ZA.
Zaključak o davanju suglasnosti za obavljanje djelatnosti prodaje suvenira na čestici u privatnom vlasništvu prilaže se ovom zapisniku i čini njegov sastavni dio.


Točka 4.
Prijedlog Zaključka o odobrenju novčane pomoći obitelji Mitrov

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da je stigao zahtjev Općine Murter kojim se traži novčana pomoć za njihovog mještana kojem je kuća izgorjela u požaru. 
Predsjednik općinskog vijeća Općine Bilice, gospodin Neven Mikulandra otvara raspravu.
Predsjednik općinskog vijeća Općine Bilice predlaže 1000 eura. Načelnik Općine Bilice predlaže 700 eura. Potpredsjednik općinskog vijeća pojašnjava da se na svakoj sjednici pomaže nekome, prošli put Župi na Žirju, sad Općini Murter, nakon toga će doći netko sa Visa ili Korčule da i njima treba i predlaže 500 eura. Vijećnica gospođa Anita Jakšić kaže da u buduće ništa što nije vezano za Bilice neće nikad podržati, naročito ako dolazi iz bogate općine. Nadalje nastavlja kako joj je žao za cijelu situaciju i ako treba da će osobno uplatiti čovjeku na račun, ali da je teško povećati subvencije za dječji vrtić, a da se daje šakom i kapom nekima koji uopće ne pripadaju Bilicama. 
Predsjednik općinskog vijeća Općine Bilice gospodin Neven Mikulandra daje na glasovanje Prijedlog Zaključka o odobrenju novčane pomoći obitelji Mitrov od 500 eura i utvrđuje 6 glasova ZA, 1 PROTIV I 0 UZDRŽANIH. 
Predsjednik Općinskog vijeća Općine Bilice, gospodin Neven Mikulandra utvrđuje da je Zaključak o odobrenju novčane pomoći obitelji Mitrov prihvaćen sa 6 glasova ZA.
Zaključak o odobrenju novčane pomoći obitelji Mitrov prilaže se ovom zapisniku i čini njegov sastavni dio.

U 09 sati i 53 minute predsjednik Općinskog vijeća Općine Bilice, gospodin Neven Mikulandra zahvaljuje svim prisutnima te zaključuje sjednicu. 
			
Zapisnik vodila:                                  					PREDSJEDNIK

Dajana Goreta                          					           Neven Mikulandra











	
